CELEX: 32014R0178
Language: sl
Date: 2013-11-06 00:00:00
Title: Delegirana uredba Komisije (EU) št. 178/2014 z dne 6. novembra 2013 o dopolnitvi Uredbe (EU) št. 229/2013 Evropskega parlamenta in Sveta o posebnih ukrepih za kmetijstvo v korist manjših egejskih otokov

4.3.2014   
            
            
               SL
            
            
               Uradni list Evropske unije
            
            
               L 63/1
            
         
      DELEGIRANA UREDBA KOMISIJE (EU) št. 178/2014
   z dne 6. novembra 2013
   o dopolnitvi Uredbe (EU) št. 229/2013 Evropskega parlamenta in Sveta o posebnih ukrepih za kmetijstvo v korist manjših egejskih otokov
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 229/2013 Evropskega parlamenta in Sveta z dne 13. marca 2013 o posebnih ukrepih za kmetijstvo v korist manjših egejskih otokov in razveljavitvi Uredbe Sveta (ES) št. 1405/2006 (1), zlasti drugega pododstavka člena 11(2), tretjega pododstavka člena 15(4) in člena 18(4) Uredbe,
   ob upoštevanju naslednjega:
   
               (1)
            
            
               Uredba Sveta (EU) št. 229/2013 je razveljavila in nadomestila Uredbo (ES) št. 1405/2006 (2). Uredba (EU) št. 229/2013 Komisijo pooblašča za sprejemanje delegiranih in izvedbenih aktov. Da se zagotovi nemoteno delovanje režima v novem pravnem okviru, je treba sprejeti ustrezna pravila v obliki takih aktov. Nova pravila nadomestijo izvedbena pravila Uredbe Komisije (ES) št. 1914/2006 (3).
            
         
               (2)
            
            
               Da se zagotovi, da gospodarski subjekti v celoti uveljavljajo svoje pravice do sodelovanja pri posebnem režimu preskrbe, bi bilo treba določiti pogoje za njihov vpis v register gospodarskih subjektov. Registrirani gospodarski subjekti bi morali biti upravičeni do ugodnosti iz tega režima, če spoštujejo obveznosti, določene v predpisih Unije in nacionalnih predpisih. Prosilci bi morali biti upravičeni do registracije, pod pogojem da izpolnjujejo določeno število objektivnih zahtev, prilagojenih potrebam za upravljanje režima.
            
         
               (3)
            
            
               Za podporo trženju proizvodov zunaj regije njihove proizvodnje bi bilo treba določiti pogoje za določitev zneska pomoči, ki se dodeli za te proizvode in, kadar je primerno, pogoje za določitev količine proizvodov, ki so lahko predmet te pomoči. Zato bi bilo treba določiti dodatna pravila, ki se nanašajo na podporo trženju nekaterih lokalnih proizvodov, s čimer bi se določili pogoji za določitev najvišjega zneska pomoči, ki se dodeli, in največje količine proizvodov, ki so lahko predmet te pomoči.
            
         
               (4)
            
            
               Za zagotovitev razumne in sorazmerne dodelitve sredstev za financiranje študij, predstavitvenih projektov, izobraževanja in tehnične pomoči bi bilo treba določiti pogoje za določitev najvišjega letnega zneska, ki se lahko dodeli za navedene ukrepe.
            
         
               (5)
            
            
               Zaradi jasnosti in pravne varnosti bi bilo treba Uredbo (ES) št. 1914/2006 razveljaviti –
            
         SPREJELA NASLEDNJO UREDBO:
   Člen 1
   Register gospodarskih subjektov
   1.   Potrdila o pomoči se izdajo samo gospodarskim subjektom, ki so vpisani v register gospodarskih subjektov, ki opravljajo gospodarsko dejavnost v okviru posebnega režima oskrbe, ki ga vodijo pristojni organi (v nadaljnjem besedilu: register).
   2.   Vsak gospodarski subjekt s sedežem v Uniji lahko zaprosi za vpis v ta register.
   Za vpis v register veljajo naslednje zahteve:
   
               (a)
            
            
               gospodarski subjekti imajo sredstva, strukture in pravna dovoljenja, potrebna za izvajanje svojih dejavnosti, zlasti pa ravnajo v skladu z obveznostmi poslovnega računovodstva, kot je ustrezno, in obdavčitve;
            
         
               (b)
            
            
               gospodarski subjekti so sposobni dokazati, da se njihove dejavnosti opravljajo na manjših Egejskih otokih;
            
         
               (c)
            
            
               gospodarski subjekti so še naprej odgovorni za izpolnjevanje vseh zahtev, ki so jih sprejeli v zvezi z delovanjem režima oskrbe do prodaje končnemu uporabniku.
            
         Člen 2
   Znesek pomoči za trženje zunaj regije proizvodnje
   1.   Znesek pomoči, dodeljene v skladu s Poglavjem IV Uredbe (EU) št. 229/2013 za podporo trženju ter prevozu surovin in predelanih proizvodov zunaj regije njihove proizvodnje, ne sme preseči 10 % vrednosti tržne proizvodnje, dostavljene v namembno cono, določene v skladu z odstavkom 2 tega člena.
   Vendar omejitev iz prvega odstavka ne sme presegati 13 % vrednosti tržne proizvodnje, kadar je pogodbenik za proizvajalca skupina, združenje ali organizacija proizvajalcev.
   2.   Za določitev zneska pomoči se oceni vrednost tržne proizvodnje, dostavljene v namembno cono, na osnovi letne pogodbe (če obstaja), dokumentov o prevozu in kakršnih koli drugih spremnih listin, ki upravičujejo zahtevek za plačilo.
   Vrednost upoštevane tržne proizvodnje je enaka dostavi v prvo razkladalno pristanišče ali letališče.
   Pristojni organi lahko za določitev zneska pomoči zahtevajo kateri koli ustrezni podatek ali dodatno spremno listino.
   3.   Pogoji dodelitve pomoči, linije kmetijske proizvodnje in zadevni zneski se določijo v programu podpore iz Poglavja II Uredbe (EU) št. 229/2013.
   Člen 3
   Financiranje študij, predstavitvenih in izobraževalnih projektov ter ukrepov tehnične pomoči
   Znesek, ki je potreben za financiranje študij, predstavitvenih in izobraževalnih projektov ter ukrepov tehnične pomoči, ki jih določa program podpore iz Poglavja II Uredbe (EU) št. 229/2013 za namene izvajanja navedenega programa, ne sme preseči 1 % skupnega zneska financiranja, določenega v členu 18(2) navedene uredbe.
   Člen 4
   Razveljavitev
   Uredba (ES) št. 1914/2006 se razveljavi.
   Člen 5
   Začetek veljavnosti
   Ta uredba začne veljati tretji dan po objavi v Uradnem listu Evropske unije.
   
      Ta uredba je zavezujoča v celoti in se neposredno uporablja v vseh državah članicah.
      V Bruslju, 6. novembra 2013
      
         
            Za Komisijo
         
         
            Predsednik
         
         José Manuel BARROSO
         
      
   
   
      (1)  UL L 78, 20.3.2013, str. 41.
   
      (2)  Uredba Sveta (ES) št. 1405/2006 z dne 18. septembra 2006 o posebnih ukrepih za kmetijstvo v korist manjših egejskih otokov (UL L 265, 26.9.2006, str. 1).
   
      (3)  Uredba Komisije (ES) št. 1914/2006 z dne 20. decembra 2006 o podrobnih pravilih za uporabo Uredbe Sveta (ES) št. 1405/2006 o posebnih ukrepih za kmetijstvo v korist manjših egejskih otokov (UL L 365, 21.12.2006, str. 64).